Lexico d'o rumano

O **lexico d'o rumano** presenta oríchens cuantitativament diferents a lo lexico d'as luengas neolatinas occidentals. O lexico rumano ye d'orichen latino en as palabras de mayor uso, pero se diferencia d'atras luengas latinas en tener un mayor porcentache de lexico eslau, griego, turco y hongaro, amés d'o substracto daco.

### Lexico daco

O substracto de l'idioma rumano ye o daco, luenga d'os pueblos prerromanos conoixius como chetos a lo sud d'os Carpatos por os griegos, y dacos a lo norte, por os romanos. Belunas d'estas palabras tienen equivalents en albanés y esto ye un argumento a favor d'a teoría de l'orichen daco d'a luenga albanesa.

A palabra *mal* que significa "ribera" u "marguin d'o río" u "ripa" en rumano y "mont" en albanés poderba tener relación con a denominación *[[Dacia Maluensis]]* d'una parte de Dacia, que en tiempos de l'emperador d'orichen hispanorromano Marco Aurelio se converte en a *Dacia Ripensis*.

A palabra rumana *argea* tien relación con l'albanés *ragal*, ("capana").

### Particularidaz d'o lexico latino
Entre os elemenos latinos d'o lexico rumano s'observa l'ausencia de muitas palabras comuns a totas as luengas romances occidentals (no se troban os resultaus d'a evolución de *contentus*, *semper*, *amare*, *amicus*, *carus* y *centum*, que se troban substituyidas por palabras d'o substracto daco u d'o superstrato eslau).

Bi ha palabras latinas només conserva que o rumano, S Puscariu n'enumeró bellas 120, representando o 6 % d'o lexico latino present en a luenga, pero dimpués belunas se troboron tamién en ladino, sardo u en bel dialecto d'o diasistema italiano:
* *LIBERTARE* > *a ierta*, ("perdonar")
* *INTELEGERE* > *a înţelege*, ("entender")
 
Entre as palabras patrimonials d'orichen latino poco frecuents en as luengas neolatinas occidentals y que a lo principio se suposaban exclusivas d'o rumano tenemos:
* *ALVINA* ("arna", palabra relacionada con o cultismo "alveolo" y o toponimo "Arbiol") > *alvina* ("arna" en ladino) y *albină* (abella en rumano).
* *VITRICUM* > *vitreg*, visible en *tata vitreg* y *mama vitreg* ("padrastro" y "madrastra"), se troba en sardo logudorés como *bígridu*, en calabrés como *vítrika* y en albanés como *vitkur*.
 
Bi ha palabras que han preso un atro significau:
* *ANIMA* > *inimă*, ("corazón", y *suflet* ye "alma")
* *EXCALIDARE* > *a scălda* ("banyar")
* *ALVINA* ("Arna") > *albină* (abella);

Bi ha elementos latinos que ilustran l'antiga vida urbana d'a Dacia romana perdida cuan as invasions godas y hunnas:
* *PAVIMENTUM* > *pamânt*, ("suelo", "tierra", ilustra que cuan as invasions barbaras os habitants romanizaus d'as ciudaz fuyoron ta o medio rural, on diciban a lo suelo de tierra como si fuese o suelo pavimento d'as ciudaz d'orichen).
* *VETERANUM* > *batrân*, ("viello").

O rumano comparte con l'aragonés y catalán o resultato d'o verbo *PLICARE* dende o suyo significau militar:
* *PLICARE* (PLICARE TENTORIA, "plegar a tienda") > *a pleca*, ("ir-se-ne", pareixiu a l'aragonés *plegar* pa dicir "rematar a fayena y ir-se-ne".

Un atra curiosidat d'o lexico d'orichen latino en rumano ye que bella palabra ha plegau por diferents camins, u por l'hongaro u por o griego moderno, como a palabra *CALAMARIUS* ("tintero"), que en o Banato se diz *călămariş* porque provién de l'hongaro *kalamăris* y en rumano de Muntenia y estándard se diz *călimara* porque provién d'o griego moderno.

### Lexico eslau

O eslau eclesiastico yera a luenga liturchica d'os vlacos en Moldavia, Vlaquia y Transilvania, que yeran ortodoxos. A l'igual que se converte en con l'aragonés y la luenga liturchica latina u o latín medieval arromanzau, as primeras muestras escritas d'idioma rumano son conchuntos de palabras rumanas en meyo de textos en eslau eclesiastico. A importancia relativa d'o lexico eslau ye obchecto de discrepancia, y dificil d'evaluar, sobretot cuan en o periodo d'entreguerras muitas palabras eslavas han estau substituyidas por equivalents franceses, italianos u latinos, (relatinización). Palabras eslavas que s'emplegan muito en rumano son: *da* ("sí", afirmación), *bici* ("zurriago"), *bârlog*, *castravete* ("pepín"), *cofă* ("cubo"), *dragoste* ("amor"), *glas* ("voz", "trino"), *horn* ("chaminera"), *iubire* ("amor"), *pustiu* ("disierto", como adchectivo), *pustie* ("disierto", como sustantivo), *ţintă* ("blanco a on lanzar", "diana", "obchectivo"), *a azvârli*.

### Lexico hongaro
O lexico hongaro entró dende o sieglo X, cuan os hongaros encomienzan a ocupación d'o Banato y Transilvania, (*Erdely* en hongaro) dica o sieglo XX, cuan pierden o control d'estas rechions de Rumanía. As palabras d'orichen hongaro podrían suposar o 2 % d'o total en o vocabulario rumano.

Palabras d'orichen hongaro son:
* *bir* ("tributo").
* *oraş* ("ciudat") < *város* ("ciudat").
* *meşteşug* ("oficio", "artesanía", "ocupación").
* *salaş* < *szóllós = "[[casa]]", "[[borda]]", "[[capana]]".
* *rămăşag* ("[[apuesta]]").
* *vamă* ("[[duana]]").

Bi ha bel verbo d'orichen hongaro que a l'igual que os verbos d'orichen eslau s'ha asimilau a los verbos d'a conchugación rematada en -i:
* *a alcătui* ("formar", "constituir") < *alkot*.
* *a bănui* ("suposar", "sospeitar") < *bánni*.
* *a bântui* ("encorrer", "estar afectau por bellacosa negativa"). 
* *a cheltui* < *költeni* ("gastar")
* *a făgădui* < *fogadni* = ("prometer")
* *a mântui* < *menteni* = ("salvar").

A terminación -oara ye l'adaptación en rumano a la terminación hongara -var, que deriva tamién de *varos*.
* [[Timişoara]] < [[Temesvar]], (ciudat de [[río Timiş|Timiş]])
* [[Sighişoara]] < [[Seguesvar]]

=== Lexico turquico ===

A mayor part d'o lexico d'orichen [[luengas turquicas|turquico]] entró en o periodo [[Imperio Otomán|otomán]], pero tamién puet haber-ie palabras turquicas venidas con os pueblos nomadas d'as estepas [[pacinacos]] y [[cumans]], que convivioron con os [[vlacos]] en as planas de [[Muntenia]] y [[Moldavia (rechión historica)|Moldavia]] (a [[Diocesi de Cumania]]). En o rumano de Transilvania estas palabras son menos numerosas. En o conchunto d'o vocabulario rumano as palabras turquicas podrían suposar o 4 %.

Palabras turquesas son: *Cioban* ("[[pastor]]"), *Odaie* ("[[cambra]]"), *Musafir* ("[[huespet]]"), *Bacşiş* ("[[propina]]", "[[soborno]]"), *Bucluc*, *cafea* ("[[café]]"), *Calabalâc* ("[[equipache]]", "trastes", "bartulos"), *chibrit* ("fosforo", "[[misto]]"), *duşman* ("enemigo"), *geam* ("[[veire]]"), *halva*, *tutun* ("[[tabaco]]"), *mahala* ("suburbio", "[[barrio marguinal]]" en realidat una palabra arabe como l'[[aragonés medieval]] "[[almofalla]]" pero venita a traviés d'o turco). Os sufixos *-lic* y *-giu* tamién son turquismos (*geamgiu*, *iaurtgiu*, *giuvaergiu*, *macaragiu*, *sacagiu*, *bragagiu*, *cafegiu*, *camionagiu*, *Cismigiu*). A color roya clara tendent a rosa se diz *ghiurghiuliu* como sinonimo de *trandafiriu*, y o [[vin rosau]] se diz *vin ghiurghiuliu*, d'o turco *gülgülü*, y este de *gül*, "[[rosa (flor)|rosa]]".

Muitas palabras turquicas s'han deixau de dicir, substituyidas artificialment por palabras francesas, italianas u latinas dende que a Rumanía independient miró d'amanar-se culturalment a Europa occidental.

=== Lexico griego ===

Os helenismos en o rumano presentan circumstancias diferents a las atras luengas neolatinas por una mayor cercanía a [[Grecia]] y un ligallo historico y relichioso mes gran de [[vlacos]] y [[griegos]] que entre os vlacos y os pueblos latinos d'[[Europa Occidental]]. Ha esdeveniu a curiosa circustancia de que bi ha helenismos antigos plegatos a traviés d'o [[idioma latín|latín]], helenismos plegaus a traviés d'o [[eslau eclesiastico]] y helenismos plegatos en o periodo [[Imperio Otomán|otomán]] cuan os funcionarios griegos [[fanariotas]] administraban (u explotaban) [[Principato de Moldavia|Moldavia]] y [[Principato de Vlaquia|Vlaquia]]. Os helenismos representarían o 2 % en o total d'o vocabulario rumano.

Son helenismos d'uso frecuent en rumano *cais* ("[[alberche]]"), *cărămidă* ("[[tocho (construcción)|tocho]]"), *condei* ("pluma d'escritor", "pluma d'escribán"), *dascăl* ("cantor en una ilesia"), *folos* ("útil"), *hârtie* ("[[paper]]"), y *ieftin* ("barato").

Presentan relación con aspectos administrativos, impuestos, debers, etcetera.
O zaguer grupo representa palabras que no se troban en guaires luengas a parte d'o griego y en son por eixemplo: *anapoda*, ("a lo revés"), *conopida* ("[[coliflor]]"), *fila* ("[[fuella de paper]]"), *filotimie* ("amor propio"), *molima* ("[[contachio]]", "[[epidemia]]"), *nostim* ("chentil", "agradable"), *a plictisi* ("aburrir").

Bel helenismo derivau de palabras que en griego presentan a letra χ, (letra que en latín transliteraban como una *ch* y que en [[griego helenistico]] se pronunciaba ya como a [[j velar d'o castellano]]), s'ha adaptau en rumano con o fonema aspirau que se representa con a letra *h*: *Hrist* ("[[Cristo]]"), *haos* ("[[caos]]"), *hârtie* ("[[paper]]", d'o griego *chartí* talment a traviés d'o eslau *chartija*.

=== Lexico chermanico ===

S'ha quiesto interpretar palabras como *gard* ("[[cleta]]") y *Baltă* ("[[paúl]]") como d'orichen [[luengas chermanicas orientals|chermanico oriental]] (a branca chermanica a la que perteneixeba a luenga d'os [[chipidos]] y a luenga [[idioma gotico|gotica]], d'os [[godos]]), pero no ye pas seguro y no ye de descartar que sigan d'orichen daco u eslau, podendo trobar-se-ne cognatos en [[idioma albanés|albanés]].

Bi ha chermanismos antigos que plegoron a traviés d'o [[latín vulgar]] *Tapă* ("[[cepo]]"), *Tufă* ("[[mata]]", "[[matigal]]", "[[arbusto]]").

==== Tudesquismos en rumano ====

En [[Banato]] y [[Transilvania]] bi ha muitas palabras alemanas, belunas traitas por os [[saxons transilvanos]] en o [[sieglo XIII]], belatras por os [[suabios d'o Danubio]] en o [[sieglo XVIII]] y por l'administración austriaca en Banato, Transilvania y [[Bucovina]]. 
 
Dende as ciudaz saxonas de [[Sibiu]] y [[Braşov]] muitas d'estas palabras pasoron ta o rumano d'[[Oltenia]] y [[Muntenia]] por as relacions comercials como por eixemplo:
* *Ferdelă*: [[unidat de mesura]] de [[capacidat]] de 20 litros.
* *Corfă*: "[[canasta]]", d'o saxón transilvano *fyrdel*, alemán actual *Viertel*.
* *Ştreang*: "[[cuerda]]", de l'alemán *Strang*.
* *Pîrgar*: consellero, ciudadán, a traviés de l'hongaro antigo *Purgar*, de l'antigo saxón **Purger*, equivalent a l'alemán actual *Burger*.
* *Ladă*: "[[caixa]]", de l'alemán *Lade*, a traviés de l'hongaro *Láda*.
 
A presencia d'[[askenazís]], que charraban [[yiddisch]], tamién trayó muitos [[tudesquismos en alemán|tudesquismo]]s:
* *Belfer*: *mayestre*, *ayo*.

=== A relatinización lexica d'o rumano ===
A mayor parte d'as palabras latinas d'orichen culto no amaneixen en rumano dica zaguers d'o sieglo XVIII, a traviés d'escritors transilvanos [[Ilesia greco-catolica|greco-catolicos]], que heban estudiau en Roma u Viena e se proposaban de purificar a luenga d'elementos forans. Destacoron n'esta fayena [[George Şincai]] y [[Petru Maior]].
 
En o sieglo XIX en [[Principato de Vlaquia|Vlaquia]] y [[Principato de Moldavia|Moldavia]] atros escritors siguioron esta mesma linia, plegando a desacheracions como as d'o erudito [[A.T Laurian]]: En os tiempos que l'alfabeto cirilico fue substituyiu por l'alfabeto latino amés d'introducir palabras latinas pa substituyir palabras rumanas d'orichen latino, se precuraba achustar as palabras rumanas en a nueva ortografía a una suposada etimolochía latina:

Entre as palabras romances *acestora* se escribiba *questora*, *credinţa* se escribiba *credentia* y *adecă* s'escribiba *adeque*

Entre as palabras eslavas *război* s'escribiba *răsbel*, como si derivase de *RES BELLICA*

A relatinización continó a zaguers d'o sieglo XIX y prencipios d'o sieglo XX, prenendo como base o francés y en menor mesura o italiano, y por eixemplo *jupân* fue parcialment substituyiu por *şef*.

== Referencias ==


== Bibliografía ==
* [[Carlo Tagliavini]]: *Los orígenes de las lenguas neolatinas*. Introducción a la filología romance. Fondo de Cultura Economica.
* [[Maria Boatcă]], [[Silvestru Boatcă]], [[Marcel Crihană]]: *Gramatica limbii române explicată şi cu exerciţii'' Edit-construct 2000.